Selviäisitkö hengissä yhdeksän kuukautta Siperiassa? Venäläisohjelman voittajille on luvassa 1,5 miljoonaa euroa.

Kamerat käyvät 9 kuukautta vuorokauden ympäri, kun 30 kisaajaa yrittää selvitä erämaassa yhdeksän kuukautta.

Sääntöjä ei ole.

Game2: Winter -ohjelmassa osallistujat aiotaan laittaa äärimmäisen kovan koettelemuksen eteen. GAME2WINTER / FACEBOOK

Venäjällä suunnitellaan tosi-tv-ohjelmaa, jossa kaikki on sallittua. Kyseessä on äärimmäinen selviytymiskisa. Osallistujien tavoite on selvitä elossa yhdeksän kuukautta Siperian taigalla, asumattomassa erämaassa läpi paahtavan kesän ja jäätävän talven, jonka aikana lämpötilat voivat laskea alle -50 pakkasasteen.

Seudun vaaroihin kuuluvat sudet ja karhut, mutta pahin vastus voi silti tulla ihmisen muodossa. Tuotanto ei nimittäin aio rajoittaa tai puuttua osallistujien tekemisiin millään tavalla.

- Kieltäydymme kaikista vaateista, vaikka osallistujat tapettaisiin tai raiskattaisiin. Me emme puutu mitenkään. Tämä on selvästi saneltu dokumentissa, jonka osallistujan pitää allekirjoittaa ennen ohjelman alkua, ohjelman järjestävä liikemies Jevgeni Pjatkovski sanoo Siberian Timesille.

Yhtään kuvaajaa Siperiaan ei lähetetä. Kaikki automatisoidaan ja osallistujat kantavat mukanaan akkukäyttöistä videokameraa.

- 2 000 kameraa, 900 hehtaaria, 30 elämää. Kaikki on sallittua: tappelut, alkoholi, murhat, raiskaukset, tupakointi, kaikki, ohjelman Game2: Winter mainoksessa sanotaan.

Säännöissä tosin muistutetaan, että Venäjän lait pätevät ja poliisi tulee puuttumaan rikoksiin.

Ei aseita

Ohjelman on tarkoitus alkaa 1. heinäkuuta ja päättyä 1. huhtikuuta. Osallistujia on tarkoitus olla 30, puolet miehiä ja puolet naisia. Kaikki saavat ennen starttia selviytymiskoulutuksen entisiltä armeijan tiedustelupalvelun Spetsnaz-eliittisotilailta.

- Kaikki olette varmaan katsoneet tv-sarjaa Lost. Trooppisessa ilmastossa selviytyminen on kovin erilaista verrattuna eloonjäämiskamppailuun Siperian boreaalisella vyöhykkeellä 40 asteen pakkasessa, Pjatkovski mainitsee Sputnik Newsin mukaan.

Kesä kuluneekin suojan ja ruoan haalimisessa talven varalle. Mukaan saa Sputnikin mukaan ottaa " enintään 100 kiloa " varusteita eli käytännössä kaiken, mitä jaksaa kantaa. Nälkäpeli-dystopian hengessä kilpailijoita voi myös sponsoroida lahjoittamalla heille tavaroita kesken kisan.

Teräaseet on sallittu, mutta tuliaseita ei.

Kuolemaan asti metsässä ei tarvitse vaikkapa sairastumisen tai haavoittumisen jälkeen kärvistellä. Kaikilla on mukanaan satelliittiin linkitetty " paniikkinappi " , jolla he voivat halutessaan pyytää evakuointia ja jättää leikin kesken. Aivan viime tippaan avunpyyntöä ei kannata jättää, sillä helikopterilla kesää Pjatkovskin mukaan puoli tuntia päästä paikalle.

Voittajalle on luvassa 100 miljoonaa ruplaa, mikä tekee nykykurssilla reilut puolitoista miljoonaa euroa. Jos voittajia on useita, he jakavat palkinnon. Kuka tahansa " täysi-ikäinen ja psyykkisesti terve henkilö " mistä tahansa maasta voi hakea ohjelmaan. Osallistujat valitaan nettiäänestyksellä. Jos välttämättä haluaa, niin 10 miljoonalla ruplalla voi ostaa itselleen paikan ohjelmassa. Pjatkovski uskoo, että tämä houkuttelee mukaan " rikkaita ja rohkeita " , jotka kaipaavat uusia haasteita.

Tuotannossa on vielä joitakin avoimia kysymyksiä. Esimerkiksi metsästyslupia aiotulle 900 hehtaarin kisa-alueelle ei vielä ole haettu. Myös tulkkaus- ja käännösjärjestelyjä netin yli livenä lähetettävään ohjelmaan selvitetään.

Pjatkovskin mukaa hakemuksia on tullut jo 60. Ohjelman kotisivuilla on reilun 30 halukkaan henkilön esittelyt.

Lähteet: Siberian Times, Sputnik News, game2winter.ru, Game2Winter / Facebook